作者:劉言史
標題:苦婦詞
內容:地遠易驕崇，用刑匪精研。哀哉苦婦身，夫死百殃纏。草草催出門，衣墮發披肩。獨隨軍吏行，當夕餘欲遷。來時已厭生，到此自不全。臨江臥黃砂，二子死在邊。氣噦不發聲，背頭血涓涓。有時強為言，只是尤青天。稿蓐無一枝，冷氣兩懸懸。窮荒夷教卑，骨肉病棄捐。況非本族音，肌露誰為憐。事痛感行賓，住得貪程船。必當負嚴法，豈有胎孕篇。遊畋複釋麛，羔兔尚免鸇。何處擯逐深，一罪三見顛。校尉勳望重，幕府才且賢。蘭裙間珠履，食玉處花筵。但勿輕所暗，莫慮無人焉。